open-index/open-wikipedia-markdown huggingface dataset:
Rosina Lhévinne

**Rosina Lhévinne** (o.s. *Bessie*; 29. maaliskuuta 1880 Kiova – 9. marraskuuta 1976 Glendale, Kalifornia) oli Venäjällä varttunut, yhdysvaltalaistunut pianisti ja pianopedagogi. Hän oli yksi viimeisistä 1800-luvun venäläisen pianoperinteen edustajista. Hänellä oli monia maineikkaita oppilaita, kuten Van Cliburn, John Browning, Misha Dichter, Adele Marcus, Ralph Votapek, Martin Canin, David Bar-Ilan, James Levine ja Arthur Gold.

## Elämä ja ura
### Varhainen ura
Lhévinne muutti perheineen Moskovaan vuonna 1881 tai 1882, koska Kiovassa oli väkivaltaisiksi yltyneitä antisemitistisiä mellakoita. 6-vuotiaana Lhévinne aloitti yksityisen pianonsoiton opiskelun kotonaan. 9-vuotiaana hän pääsi Moskovan konservatorioon, jossa hänen opettajinaan toimivat Remesov ja Vasili Safonov. Julkisen debyyttinsä orkesterin kanssa hän teki 15-vuotiaana toimimalla solistina Frédéric Chopinin 1. pianokonserton esityksessä. Opiskeluaikana toisensa tapasivat Rosina ja Josef Lhévinne, jotka avioituivat viikko Rosinan valmistumisen (1898) jälkeen. Valmistumisensa yhteydessä Rosina Lhévinne sai konservatorion kultamitalin. 

Ensimmäisen avioliittovuoden aikana Lhévinnet tekivät ensimmäisen yhteisen esiintymisensä pianoduona Moskovassa. Pari asui Tbilisissä (1899–1901) ja Berliinissä (1901) ennen paluuta Moskovaan vuonna 1902. Pariskunnan ensimmäinen lapsi syntyi Pariisissa vuonna 1906. Lhévinnet tekivät yhteisen Yhdysvaltain-debyyttinsä Chicagossa helmikuussa 1907. Rosina keskittyi etenkin tukemaan miehensä kiertueuraa pitkin Eurooppaa ja Yhdysvalloissa. Lopulta perhe asettui Berliinin Wannseehen, jossa puolisot joutuivat internoiduiksi Venäjän kansalaisuutensa takia ensimmäisen maailmansodan puhjettua. Pariskunnan toinen lapsi syntyi Berliinissä vuonna 1918. 

### Ura Yhdysvalloissa
Ensimmäisen maailmansodan jälkeen Lhévinnet muuttivat Yhdysvaltoihin ja asettuivat Queensin Kew Gardensiin. Vuonna 1924 molemmat kutsuttiin Juilliard Graduate Schoolin henkilökunnan jäseniksi. Joulukuussa 1944 Rosina Lhévinne jäi leskeksi. Hän muutti Queensista Manhattanille, lisäsi opiskelijamääräänsä ja sai kasvavaa mainetta opiskelijoidensa alkaessa saavuttaa voittoja kansallisissa sekä kansainvälisissä pianokilpailuissa. Omaa soolouraansa pianistina Lhévinne alkoi luoda vuonna 1956, jolloin esitti Aspenin festivaaliorkesterin kanssa Wolfgang Amadeus Mozartin 21. pianokonserton. Seuraavien kausien aikana Lhévinne esiintyi eri orkesterien kanssa ympäri maata.

Tammikuussa 1963 Lhévinne esitti Leonard Bernsteinin johtamien New Yorkin filharmonikkojen kanssa neljässä esityksessä Chopinin ensimmäisen pianokonserton, jonka solistina oli tehnyt orkesteridebyyttinsä jo lapsena. Vuoden 1963 esitykset osoittautuivat suuriksi arvostelumenestyksiksi. Lhévinne opetti Juilliard Schoolissa vielä kaudella 1975–1976. Hän kuoli tyttärensä kotona Kaliforniassa 96-vuotiaana syksyllä 1976. 

Lhévinnen kuoltua Juilliard Schoolin silloinen johtaja Peter Mennin luonnehti tätä yhdeksi vuosisadan suurimmista pedagogeista.

## Lähteet
Mehdi Bourabia

**Mehdi Bourabia** (s. 7. elokuuta 1991 Dijon, Ranska) on marokkolainen jalkapalloilija, pelipaikaltaan keskikenttäpelaaja. Hän edustaa Italian Serie A:ssa pelaavaa Sassuoloa.

Bourabia pelasi ensimmäiset pääsarjaottelunsa kaudella 2009–2010 ranskalaisseura Grenoblessa ja on Ranskan jälkeen pelannut Bulgariassa, Turkissa ja kesästä 2018 alkaen Italiassa. Turkkilaisseura Konyasporissa hän pelasi kaudella 2017–2018 Eurooppa-liigassa kuusi ottelua ja teki yhden maalin. Ensimmäisellä kaudellaan Italian Serie A:ssa hän pelasi Sassuolon joukkueessa 32 ottelua, joista avauskokoonpanossa 21 ottelussa. Hän teki maalin toukokuussa 2019 Torinoa vastaan, ja samassa ottelussa hänet ajettiin ulos kentältä kahden varoituksen seurauksena jo 29 minuutin pelin jälkeen. Kaudella 2019–2020 hän on pelannut kahdeksan Serie A -ottelua. Hän teki maalin kesäkuussa 2020 Atalantaa vastaan, ja samassa ottelussa hän teki myös oman maalin.

Bourabia on pelannut Marokon maajoukkueessa kahdeksan maaottelua lokakuusta 2018 alkaen. Afrikan-mestaruuskilpailuissa 2019 hän pelasi 58 minuuttia ensimmäisessä alkulohko-ottelussa Namibiaa vastaan.

## Lähteet
Karl Korte

**Karl Richard Korte** (25. elokuuta 1928 Ossining, New York, Yhdysvallat – 27. maaliskuuta 2022) oli yhdysvaltalainen säveltäjä.

Korte varttui Englewoodissa New Jerseyssä. Hänen isänsä oli kuvanveistäjä ja ensimmäinen, joka tutustutti pojan klassiseen musiikkiin. High school -aikoinaan Korte keskittyi enimmäkseen jazziin ja populaarimusiikkiin. Hän soitti trumpettia eri kokoonpanoissa ja Yhdysvaltain maavoimien yhtyeessä. Tämän jälkeen hän pääsi Juilliard Schooliin, jossa hänen opettajiensa joukossa olivat Peter Mennin, William Bergsma ja Vincent Persichetti. Myöhemmin häntä opettivat Goffredo Petrassi, Otto Luening ja Aaron Copland. Vuonna 1969 Korte voitti Kuningatar Elisabetin musiikkikilpailun. Hän työskenteli sävellysprofessorina Texasin yliopistossa, Austinissa.

Korten tuotantoon kuuluu esimerkiksi kamarimusiikkiteoksia, sinfonioita ja erilaisia kuoroteoksia, kuten oratorioita. Osa Korten sävellyksistä on elektronisia ja elektroakustisia.

## Lähteet
Saaresjärvi

**Saaresjärvi** voi tarkoittaa ainakin seuraavia:

* Saaresjärvi, järvi Kajaanissa
* Saaresjärvi, järvi Kuhmoisten Kylämässä
* Saaresjärvi, järvi Kuhmoisten Portaassa
* Saaresjärvi, järvi Parkanon Holmanmäessä
* Saaresjärvi, järvi Parkanon Sammatissa
* Saaresjärvi, järvi Pomarkussa, Kankaanpäässä ja Porissa.
Josef Jiří Kolár

**Josef Jiří Kolár** (1812–1896) oli tšekkiläinen näytelmäkirjailija. Hän oli pitkään tšekkiläisen kansallisteatterin näyttelijänä ja ohjaajana. Hän on julkaissut useita näytelmiä, kuten *Žižková smrt* ('Žižkan kuolema', 1850), *Mistr Jeroným* (kiellettiin aluksi, julkaistiin 1886).

## Lähteet

## Aiheesta muualla
Sergei Dorenski

**Sergei Leonidovitš Dorenski** (; 1931 Moskova – 26. helmikuuta 2020) oli venäläinen pianisti ja pianopedagogi.

Dorenski opiskeli Moskovan konservatoriossa Grigori Ginzburgin johdolla ja valmistui vuonna 1957. Vuonna 1955 hän sai ensipalkinnon Maailman nuorison ja opiskelijoiden festivaalissa järjestetyssä kilpailussa Varsovassa. Vuonna 1957 hän saavutti toisen sijan kansainvälisessä pianokilpailussa Rio de Janeirossa. Moskovan konservatoriosta valmistuttuaan Dorenski ryhtyi itse opettamaan siellä. Hänestä tuli konservatorion pianonsoiton laitoksen dekaani vuonna 1978. Dekaanin asemassa hän toimi vuoteen 1997, ja vuonna 2007 hän nousi uudemman kerran pianonsoiton laitoksen johtoon. Dorenskin johdolla opiskelivat muiden muassa Nikolai Luganski, Denis Matsujev, Aleksandr Štarkman, Olga Kern, Fjodor Amirov, Andrei Pisarev, Jekaterina Metšetina, Vadim Rudenko, Viktorija Kortšinskaja-Kogan ja Pavel Nersessian. Dorenski toimi tuomarina esimerkiksi Tšaikovski-kilpailussa, Chopin-pianokilpailussa ja Hamamatsun pianokilpailussa. Hänen levyttämiinsä teoksiin kuuluvat Sergei Rahmaninovin *[[Rapsodia Paganinin teemasta]]*, George Gershwinin *[[Rhapsody in Blue]]* ja Samuel Barberin pianokonsertto.

Vuonna 1988 Dorenski sai Neuvostoliiton kansantaiteilijan arvonimen. Ystävyyden kunniamerkin hän sai vuonna 2007, ja Japanista hän sai vuonna 2015 Nousevan auringon ritarikunnan kultaisen säteen ruusukuviolla.

## Lähteet
Peter Mennin

**Peter Mennin** (alun perin *Mennini*; 17. toukokuuta 1923 Erie, Pennsylvania – 17. kesäkuuta 1983 New York, New York) oli yhdysvaltalainen säveltäjä. Hänet tunnetaan parhaiten uusklassistisista sinfonisista teoksistaan.

Mennin opiskeli Oberlin Collegessa ja Eastman School of Musicissa. Hän sai ensimmäisen George Gershwinin muistopalkinnon toisella sinfoniallaan (1945). Mennin opetti vuosina 1947–1958 Juilliard Schoolissa. Vuosina 1958–1962 hän toimi Peabody-instituutin johdossa Baltimoressa ja vuosina 1962–1983 Juilliard Schoolin puheenjohtajana. 

Mennin sävelsi kaikkiaan yhdeksän sinfoniaa. Lisäksi hänen tuotantoonsa kuuluu konserttoja ja muita orkesteriteoksia. Kamarikokoonpanoille ja soolosoittimille hän sävelsi esimerkiksi kaksi jousikvartettoa ja pianosonaatin. Vokaaliteosten joukossa on *Cantata de Virtute* (1968–1969) kertojalle, solisteille, kuorolle ja orkesterille.

## Lähteet
Józef Korzeniowski

**Józef Korzeniowski** (1797–1863) oli puolalainen kirjailija. Hän oli ensin Kremenetsin puolalaisen lyseon ja sen jälkeen Kiovan yliopiston professorina sekä myöhemmin Puolan kuningaskunnan koulujen tarkastajana ja 1861–1863 Puolan kansanvalistusdepartementin päällikkönä. 

Korzeniowski oli hyvin tuottelias näytelmä- ja novellikirjailija. Hänen näytelmänsä, joista paras on *Karpaccy górale* ('Karpaatin vuoristolaiset', 1842), ovat olleet suosittuja. Korzeniowskin novelleista mainittava on esimerkiksi *Krewni* ('Sukulaiset', 1857). Hän on tarkka havainnontekijä ja hyvä tyyliniekka, mutta jokseenkin kylmä ja väritön. Korzeniowski on ensimmäinen huomattava realisti puolalaisessa kirjallisuudessa.

## Lähteet

## Aiheesta muualla
Pierluigi Gollini

**Pierluigi Gollini** (s. 18. maaliskuuta 1995 Bologna) on italialainen jalkapalloilija, pelipaikaltaan maalivahti. Hän edustaa kaudella 2023–2024 Italian Serie A:ssa pelaavaa Napolia lainalla saman sarjan Atalantasta.

Gollini pelasi vuosina 2012–2014 englantilaisseura Manchester Unitedin junioreissa. Hän palasi Italiaan kesällä 2014 ja pelasi Hellas Veronassa kahden kauden aikana 29 Serie A -ottelua. Kesällä 2017 hän siirtyi Englannin mestaruussarjassa pelaavaan Aston Villaan, jossa hän pelasi 20 liigaottelua. Tammikuussa 2018 hän siirtyi italialaisseura Atalantaan, aluksi lainalle. Atalantassa hän on pelannut 89 Serie A -ottelua ja kymmenen Mestarien liigan ottelua. Kaudella 2021–2022 hän oli lainalla englantilaisseura Tottenhamissa mutta pääsi pelaamaan vain cup-otteluissa ja kansainvälisissä peleissä. Kaudeksi 2022–2023 hän lähti lainalle Fiorentinaan ja pelasi kauden kolme ensimmäistä Serie A -ottelua mutta jäi sen jälkeen liigassa varamaalivahdiksi. Tammikuussa 2023 hän siirtyi lainalle Napoliin, jossa pelasi loppukauden aikana neljä Serie A:n ottelua seuran voittaessa Italian-mestaruuden.

Gollini on pelannut useissa Italian nuorisomaajoukkueissa. Italian A-maajoukkueessa hän pääsi vaihdosta kentälle marraskuussa 2019 Bosnia ja Hertsegovinaa vastaan pelatun EM-karsintaottelun lopussa.

## Lähteet
Konrad von Würzburg

**Konrad von Würzburg** (1220-luku – 1287) oli keskiyläsaksankielinen runoilija. Hän oli etevä runokielen ja runomuodon käyttäjä. Konradin laajin teos on *Troijan sota*, joka sisältää kaikkiaan 60&nbsp;000 säettä. Teoksen lopun on kirjoittanut toinen runoilija. Konrad kirjoitti muun muassa Pyhää Silvesteriä ja Pyhää Aleksiusta käsittelevät legendat. Parhaat Konradin lyhyemmistä kertomuksista ovat *Otto mit dem Barte* ja *Engelhart und Engeltrut*. *Die goldene Schmiede* on ylistyslaulu Neitsyt Mariasta.

## Lähteet

## Aiheesta muualla
August Kopisch

**August Kopisch** (1799–1853) oli saksalainen taidemaalari ja runoilija. Hän suoritti taideopintonsa Prahan ja Wienin taideakatemioissa ja harjoitti maalaustaidetta Dresdenissä 1819–1822, kunnes käteen syntynyt vika esti häntä maalaamasta.

Kopisch lähti silloin Italiaan ja alkoi kirjoittaa runoja. Taitavana uimarina hän löysi yhdessä Ernst Friesin kanssa Caprin kuuluisan Sinisen luolan. Merkittävimmät Kopischin kirjallisista tuotteista ovat hänen tonttu- ja peikkolaulunsa, jotka vastaavat lasten mieltä, vaikka niitä ei ole suoranaisesti kirjoitettu lapsille. Kopischin kootut teokset julkaisi 1856 Carl Bötticher.

## Lähteet

## Aiheesta muualla
Hans Hateboer

**Hans Hateboer** (s. 9. tammikuuta 1994 Beerta) on alankomaalainen jalkapalloilija, pelipaikaltaan oikea laitapuolustaja. Hän edustaa Ranskan Ligue 1:ssä pelaavaa Lyonia lainalla saman sarjan Rennesistä.

## Seurajoukkueura
Hateboer aloitti liigauransa tammikuussa 2014 Alankomaiden Eredivisiessa  Groningenin joukkueessa. Hänet ajettiin ulos kentältä heti ensimmäisessä ottelussa Waalwijkia vastaan. Ensimmäisen liigamaalinsa hän teki toukokuussa 2014 Alkmaaria vastaan pudotuspeliotteluissa Eurooppa-liigaan pääsystä. Kaudella 2015–2016 hän teki maalin samaisissa pudotuspeleissä Heracles Almeloa vastaan. Ainoan maalinsa Eredivisien runkosarjassa hän teki marraskuussa 2016 ADO Den Haagia vastaan. Hän voitti Alankomaiden cupin 2015 ja teki maalin välieräottelussa Excelsioria vastaan. Hän pelasi Groningenissa kaikkiaan 87 Eredivisien runkosarjan ottelua ja kuusi Eurooppa-liigan ottelua.

Hateboer siirtyi tammikuussa 2017 italialaisseura Atalantaan. Ensimmäisen puolen vuoden aikana hän pelasi kuusi Serie A -ottelua mutta seuraavalla kaudella jo 33, joista avauskokoonpanossa 26. Kaudella 2018–2019 hän pelasi 35 liigaottelua ja teki niissä viisi maalia. Kaudella 2019–2020 hän pelasi 32 Serie A -ottelua. Kaudella 2020–2021 pelaamissaan 22 liigaottelussa hän teki kaksi maalia. Seuraavalla kaudella hän pelasi 21 Serie A:n ottelua. Kaudella 2022–2023 pelaamissaan 17 Italian pääsarjaottelussa hän teki yhden maalin. Kaudella 2023–2024 Hateboer pelasi 23 Serie A:n ottelua. Atalantan voittamassa Eurooppa-liigassa hän pelasi kaudella 2023–2024 seitsemän ottelua, mukaan lukien voitokas loppuottelu Bayer Leverkusenia vastaan, jossa hän pelasi kuusi minuuttia. Hateboer pelasi Atalantassa yhteensä 16 Mestarien liigan ottelua ja teki helmikuussa 2020 kaksi maalia ensimmäisessä neljännesvälieräottelussa espanjalaisseura Valenciaa vastaan Atalantan voittaessa 4–1. Eurooppa-liigassa hän pelasi Atalantassa 21 ottelua.

Hateboer siirtyi elokuussa 2024 ranskalaiseen Rennesiin 2+1-vuotisella sopimuksella. Debyyttikaudellaan Rennesissä hän pelasi 26 Ligue 1:n ottelua sekä kaksi Ranskan cupin ottelua. Kaudella 2025–2026 Hateboer ehti pelata Rennesissä yhden Ligue 1 -ottelun.

Lokakuussa 2025 Hateboer siirtyi Rennesistä saman sarjan Lyoniin loppukauden mittaisella lainasopimuksella.

## Maajoukkueura
Hateboer on pelannut Alankomaiden alle 20- ja alle 21-vuotiaiden maajoukkueissa. Alankomaiden A-maajoukkueessa hän pelasi kolme maaottelua vuonna 2018, kahdeksan ottelua syksyllä 2020 ja kaksi ottelua kesällä 2022. Otteluista kahdeksan on kuulunut Kansojen liigaan.

## Lähteet
Remo Freuler

**Remo Freuler** (s. 15. huhtikuuta 1992 Ennenda) on sveitsiläinen jalkapalloilija, pelipaikaltaan keskikenttäpelaaja. Hän edustaa Italian Serie A:ssa pelaavaa Bolognaa, jossa hän pelasi jo kauden 2023–2024 lainalla englantilaisseura Nottingham Forestista. Hän on pelannut Sveitsin maajoukkueessa vuodesta 2017 alkaen.

Freuler on edustanut kotimaassaan Sveitsissä Winterhuria, Grasshoppersia ja Luzernia. Tammikuussa 2016 hän siirtyi italialaisseura Atalantaan. Hän pelasi Italian Serie A:ssa 6,5 kauden aikana 203 ottelua ja teki niissä 18 maalia. Eurooppa-liigassa hän teki maalin lokakuussa 2017 alkulohko-ottelussa kyproslaista Apollon Limassolia vastaan sekä Mestarien liigassa helmikuussa 2020 ensimmäisessä neljännesvälieräottelussa espanjalaista Valenciaa vastaan ja syyskuussa 2021 alkulohko-ottelussa espanjalaista Villarrealia vastaan.

Freuler siirtyi elokuussa 2022 englantilaisseura Nottingham Forestiin. Hän pelasi kaudella 2022–2023 Valioliigassa 28 ottelua, joissa 24 kertaa avauskokoonpanossa. Liigacupissa hän pelasi avauskokoonpanossa viisi ottelua Nottinghamin yltäessä välieriin. Syyskuun 2023 alussa hän siirtyi loppukauden kestävälle lainalle italialaisseura Bolognaan, jossa hän pelasi kauden 2023–2024 aikana 32 Serie A -ottelua ja teki yhden maalin. Kesällä 2024 hän siirtyi Bolognan omistukseen.

Freuler on pelannut useissa Sveitsin nuorisomaajoukkueissa. Sveitsin A-maajoukkueessa hän pelasi ensimmäisen kerran maaliskuussa 2017. Hän kuului Sveitsin joukkueeseen MM-kilpailuissa 2018 mutta ei päässyt kentälle. Kesän 2021 EM-kilpailuissa hän pelasi avauskokoonpanossa joukkueensa kaikki viisi ottelua. Puolivälierissä Espanjaa vastaan hänet ajettiin 77. minuutilla ulos kentältä. MM-kilpailuissa 2022 hän pelasi avauskokoonpanossa joukkueensa kaikki neljä ottelua ja teki yhden maalin. EM-kilpailuissa 2024 hän pelasi avauskokoonpanossa kaikki viisi ottelua ja teki yhden maalin.

Freuler on pelannut EM-kilpailujen 2024 loppuun mennessä 72 maaottelua ja tehnyt niissä yhdeksän maalia. Ensimmäisen maaottelumaalinsa hän teki maaliskuussa 2019 EM-karsintaottelussa Tanskaa vastaan. Tämän jälkeen hän on tehnyt maalin lokakuussa 2020 Kansojen liigan ottelussa Saksaa vastaan, marraskuussa 2020 Kansojen liigassa Espanjaa vastaan, marraskuussa 2021 MM-karsintaottelussa Bulgariaa vastaan, syyskuussa 2022 Kansojen liigan ottelussa Tšekkiä vastaan, joulukuussa 2022 MM-kilpailujen alkulohko-ottelussa Serbiaa vastaan, kesäkuussa 2023 EM-karsintaottelussa Andorraa vastaan, syyskuussa 2023 EM-karsintaottelussa Kosovoa vastaan ja kesäkuussa 2024 EM-kilpailujen neljännesvälierässä Italiaa vastaan.

## Lähteet
Armo Keravuori

**Armo Sakari Keravuori** (2. elokuuta 1899 San Francisco – 26. syyskuuta 1983 Helsinki) oli suomalainen juristi, joka toimi myös kirjastonhoitajana.

Keravuori tuli ylioppilaaksi Helsingin normaalilyseosta ja valmistui filosofian kandidaatiksi 1921. Ylemmän oikeustutkinnon hän suoritti 1928 ja sai varatuomarin arvon 1931. Keravuori toimi Helsingin yliopiston ylioppilaskunnan kirjaston varakirjastonhoitajana 1921–1926 ja Tampereen kaupunginkirjaston johtajana 1927–1936. Tampereen raastuvanoikeuden oikeusneuvosmies Keravuori oli vuoteen 1951 ja sitten Helsingin raastuvanoikeuden vanhempi oikeusneuvosmies vuoteen 1969. Keravuorella oli myös useita luottamustehtäviä.

## Lähteet
Jack Gibbs

**Jack Gibbs** (s. 29. tammikuuta 1995 Westerville, Ohio) on yhdysvaltalainen koripalloilija, pelipaikaltaan pelintekijä tai heittävä takamies. Hän on pelannut ammattilaisena Belgian ja Suomen pääsarjoissa.

## Urheilu-ura

Gibbs pelasi yliopistokoripalloa Davidson Collegen joukkueessa vuosina 2013–2017. Hänestä tuli yliopistonsa historian parhaita pelaajia.

Gibbs on pelannut ammattilaisurallaan Belgian ja Suomen pääsarjoissa. Belgialaisessa Spirou Charleroissa hän pelasi kaudella 2017–2018 myös FIBA Europe Cupia. Vuodenvaihteessa 2018–2019 Gibbs teki ensin Espanjan pääsarjaan sopimuksen, joka kuitenkin purettiin. Tämän jälkeen hän siirtyi Suomen pääsarjaan Salon Vilppaaseen. Hän voitti Vilppaassa Suomen cupin mestaruuden ja teki cupin loppuottelun suurimman pistemäärän 31 pistettä.

## Lähteet
* Jack Gibbs Suomen Koripalloliitto
* Jack Gibbs College Stats College Basketball at Sports-Reference.com 

### Viitteet

## Aiheesta muualla
* Jack Gibbs Basketball Player Profile eurobasket.com 
* Profiili RealGM
Jari Tolppanen

**Jari Heikki Tolppanen** (s. 9. toukokuuta 1966) on suomalainen kenraalimajuri, joka työskentelee Rajavartiolaitoksessa teknillisen osaston osastopäällikkönä.

Tolppanen on suorittanut upseerin virkatutkinnon vuonna 1990 ja yleisesikuntaupseerin tutkinnon vuonna 1999. Hän on aiemmin toiminut muun muassa Lapin rajavartioston komentajana, Pohjois-Karjalan rajavartioston apulaiskomentajana ja Euroopan unionin poliisioperaation rajapoliisin operaatiopäällikön neuvonantajana Bosnia ja Hertsegovinassa.

## Lähteet
Dmitrijev

**Dmitrijev** tarkoittaa muun muassa seuraavia:

## Sukunimi
* Igor Dmitrijev (1927–2008), venäläinen näyttelijä
* Igor Dmitrijev (1941−1997), neuvostoliittolainen jääkiekkoilija ja valmentaja
* Ivan Dmitrijev (1760−1837), venäläinen runoilija
* Jaroslav Dmitrijev (s. 1988), venäläinen jalkapalloilija
* Juri Dmitrijev (s. 1956), venäläinen itseoppinut historiantutkija ja yhteiskunta-aktivisti

## Paikkoja
* Dmitrijev-Lgovski, myös: Dmitrijev, kaupunki Venäjällä Kurskin alueella
Bobana Veličković

**Bobana Veličković** (, 25. tammikuuta 1990 Bor, Jugoslavia – 21. kesäkuuta 2020 Belgrad) oli serbialainen pistooliampuja, maailman- ja euroopanmestari.

Veličković kilpaili Lontoon 2012 ja Rio de Janeiron 2016 kesäolympialaisissa sijoittuen jälkimmäisissä kisoissa 10 metrin ilmapistooliammunnassa seitsemänneksi. Granadan MM-kilpailuissa 2014 hän kuului Serbian 10 metrin ilmapistooliammunnan kultaa voittaneeseen joukkueeseen. Hän voitti myös 13 mitalia EM-kilpailuista, esimerkiksi 10 metrin ilmapistooliammunnan yksilökilpailun Euroopan mestaruuden Vierumäellä 2012.

Veličković synnytti kesäkuun alussa 2020 ja kärsi raskausmyrkytyksestä. Hän kuoli Belgradissa 20 päivää synnytyksen jälkeen, 21. kesäkuuta 2020 eli vain 30-vuotiaana, synnytyksen jälkeisiin komplikaatioihin.

## Lähteet
* Profiili ISSF 
* 

### Viitteet

## Aiheesta muualla
*
Airlien linna

**Airlien linna** on Airlien kylässä Anguksen hallintoalueella Ogilvyn klaanin mailla Skotlannissa sijaitseva linna, joka rakennettiin vuosina 1792–1793. Sen paikalla on aiemmin ollut vanhempi linna, joka poltettiin heinäkuussa 1640, koska Ogilvyt tukivat kuningas Kaarle I:tä eivätkä osallistuneet skottipresbyteerien National Covenant -liittoon. Tapahtumien kulkuun vaikutti pitkään jatkunut riita Ogilvyn ja Campbellin klaanien välillä.

Linnan polttamisesta kertova balladi ”The Bonnie House Of Airlie” sisältyy Francis James Childin balladikokoelmaan vuodelta 1882.

## Lähteet
Kryofori

**Kryofori** (, ’pakkanen’ + , ’synnyttää’) on William Hyde Wollastonin suunnittelema koje, jossa vesi saadaan oman haihtumisensa avulla jäätymään. Siinä on kaksi onttoa lasipalloa, jotka laajahko, käyrä putki yhdistää toisiinsa. Toinen pallo on puoleksi täytetty vedellä, ja laitteesta on ilma tarkkaan tyhjennetty. Kun toinen pallo lasketaan jäähdytysseokseen, sen sisältämä vesihöyry tiivistyy vedeksi. Toisesta pallosta haihtuu uutta höyryä entisen sijaan. Haihtuminen sitoo lämpöä niin paljon ja niin nopeasti, että vesi kryoforissa jäätyy.

## Lähteet

## Aiheesta muualla
Laura Tressel

**Laura Tressel** (s. 1976) on espoolainen kirjailija, jonka esikoisteos Hengitys (WSOY) julkaistiin vuonna 2020. Hänen runouttaan on aiemmin julkaistu Tuli & Savu -lehdessä, ja hänen tekstejään on ollut esillä monitaiteellisena teksti-installaationa. Tressel on opiskellut kirjoittamista mm. Työväen Akatemiassa ja Kriittisessä korkeakoulussa. Häntä kiinnostaa erityisesti lajityyppejä sekoitteleva kirjallisuus. Tresselillä on kaupallinen ja terveydenhuoltoalan koulutus, ja ennen kirjailijanuraansa hän työskenteli monipuolisissa tehtävissä Suomessa ja ulkomailla.

## Aiheesta muualla
WSOY - Laura Tressel (https://www.wsoy.fi/kirjailija/laura-tressel)

HS kirja-arvostelu Laura Tresselin Hengitys-runokokoelmasta (https://www.hs.fi/kulttuuri/art-2000006452104.html)
Matti Sarasmaa

**Matti Olavi Antero Sarasmaa** (s. 16. toukokuuta 1967) on suomalainen kenraalimajuri. Hän työskenteli aiemmin Rajavartiolaitoksen apulaispäällikkönä. Sarasmaa aloitti 1. helmikuuta 2025 sisäministeriön kansliapäällikkönä.

Sarasmaa on suorittanut upseerin virkatutkinnon vuonna 1990 ja yleisesikuntaupseerin tutkinnon vuonna 1999. Hän on aiemmin toiminut muun muassa Kainuun rajavartioston komentajana, Raja- ja merivartiokoulun apulaisjohtajana, Rajavartiolaitoksen esikunnan henkilöstöosaston osastopäällikkönä ja erityisasiantuntijana Suomen pysyvässä EU-edustustossa Brysselissä.

## Yksityiselämä
Matti Sarasmaan poika on espoolainen poliitikko Aleksi Sarasmaa

## Lähteet
Ilo Schroeder

**Ilo Emil Schroeder** (21. toukokuuta 1875 Liperi – 25. marraskuuta 1947 Nummi) oli suomalainen opettaja, joka toimi Karjalankannaksen rajakomendattina ja tullinhoitajana useissa eri kaupungeissa.

Ilo Schroederin vanhemmat olivat sotakomissaari Aron Schroeder ja Mathilda Emilia Jankowsky ja puoliso vuodesta 1902 Elli Maria Genetz. Schroeder tuli ylioppilaaksi Joensuun lyseosta ja valmistui voimistelunopettajaksi 1898. Hän toimi Kuopion lyseon voimistelun ja terveysopin lehtorina 1900–1927, Joensuun rajakomendattina vuodesta 1919, kaakkoisen rajamaan rajakomendattina 1921, itärajan rajatarkastajana 1927–1936 ja Karjalankannaksen rajakomendanttina 1922–1936. Tullinhoitajana Hangossa, Tammisaaressa ja Oulussa Schroeder työskenteli 1936–1942. Hän oli myös Hangon suomalaisen yhteiskoulun voimistelunopettaja 1942–1944. Schroeder oli Terijoen kunnanvaltuuston jäsen ja Terijoen sekakuoron puheenjohtaja. Hänet tunnettiin tiukkana rajamiehenä, joka joutui 1929 lyhyeksi aikaa eroamaan kommenttiensa takia, mutta pääsi sitten jatkamaan tehtäviään.

## Lähteet
Amfiseeliset

**Amfiseeliset** (Amphicoela) on sammakoiden lahkoon kuuluva kladi. Se sisältää kaksi sukua, jotka luetaan lähteestä riippuen yhteen tai kahteen heimoon. Selkärangan rakenteeseen perustuvassa sammakoiden luokittelussa, jonka G. K. Noble kehitti 1900-luvun alussa, amfiseeliset oli yksi sammakoiden viidestä alalahkosta, ja se sisälsi vain heimon kantasammakot (Leiopelmatidae). Jotkut tutkijat kuitenkin haluavat pitää häntäsammakoita erillisenä heimona Ascaphidae.

## Lähteet
Motive Studios

**Motive Studios** (tunnetaan myös **EA Motive** tai **Motive**) on kanadalainen vuonna 2015 perustettu Electronic Artsin alaisuudessa toimiva pelitalo. Motive Studiosin perusti Jade Raymond, entinen Ubisoft Toronton toimitusjohtaja. Vuonna 2018 Patrick Klaus, entinen Ubisoft Quebecin toimitusjohtaja, palkattiin EA:n toimesta Motiven varapresidentiksi ja pääjohtajaksi.

## Pelit

## Lähteet

## Aiheesta muualla
*Viralliset verkkosivut
Uimalakki

**Uimalakki** on uinnissa käytettävä päähine. Yleisimpiä materiaaleja ovat silikoni ja lateksi. On myös kankaasta ja elastaanista valmistettuja uimalakkeja. Uimalakkia käytetään useista syistä. Eri materiaaleista valmistettuja uimalakkeja käytetään eri tarkoituksiin. Kaikille uimalakeille yhteistä on hiusten peittäminen. 

Erilaisilla uimareilla on eri syitä käyttää uimalakkia. Uimalakin käytöllä pyritään helpottamaan tai nopeuttamaan uintia. Myös hiusten suojaus on merkittävä syy. Uimalakin käytöllä on paljon hyötyjä ja ei juurikaan haittoja. 

Hiukset ja korvat aiheuttavat uidessa vastusta. Tämä on yleensä haitallista etenkin kilpauinnissa. Uimalakki pitää hiukset paikallaan ja tekee päästä virtaviivaisemman. Tästä syystä melkein kaikki kilpauimarit käyttävät uimalakkia.

Uima-altaiden kloorivesi ja merten suolainen vesi vahingoittavat hiuksia. Hiukset ovat uinnin jälkeen kuivat ja takkuiset. Etenkin värjätyissä ja vaaleissa hiuksissa vaikutus näkyy nopeasti. Vaaleat hiukset voivat muuttua vihertäviksi kloorivedessä usein uidessa. Uimalakki suojaa hiuksia näiltä vaikutuksilta tehokkaitten.

Uimalakki estää etenkin pitkiä hiuksia tulemasta naamalle uidessa. Hiukset pysyvät paikoillaan uimalakin alla ja tekevät uinnista helpompaa. Uimalakki estää hiusten irtoamisen uima-altaaseen. Irronneet hiukset tukkivat uima-altaiden vedensuodattimia. Tästä syystä uimahallit ja kylpylät suosittelevat uimalakin käyttöä. Joissain uimahalleissa uimalakin käyttö voi olla pakollista, koska se helpottaa huomattavasti allasvesien puhtaanapitoa.

Lapsilla uimalakkia käytetään yleensä korvien suojaukseen. Pelkästään uimalakilla korvien suojaaminen on hankalaa. Yleensä uimalakkia käytetään pitämään korvatulpat paikoillaan. Yleensä korvat suojataan korvien putkituksen jälkeen mutta korvatulppien ja uimalakin käytöllä voidaan ehkäistä korvatulehduksia.

Uimalakin monien hyötyjen vuoksi monet uimaseurat ja uimakoulut suosittelevat tai edellyttävät jäseniltään uimalakin käyttöä. Uimaseuroilla on yleensä seuran nimellä ja logolla painatettuja uimalakkeja. Kyseisiä uimalakkeja käytetään esimerkiksi uintikisoissa. Näin oman seuran uimarit on helpompi tunnistaa.

## Lähteet

## Aiheesta muualla
Bakary Kamian

**Bakary Kamian** (1928 San – 11. joulukuuta 2016 Tunisia) oli malilainen historioitsija ja maantieteilijä.

Kamian valmistui historian ja maantieteen opettajaksi Pariisin yliopistosta. Hän työskenteli eri puolilla Ranskan Sudania ja osallistui Sudanin liiton toimintaan.

Kamianista tuli Askia Mohamedin lyseon opettaja vuonna 1959 ja rehtori vuonna 1961. Hän oli Bamakon normaalikoulun ensimmäinen rehtori vuosina 1964–1967 ja Malin tiede- ja tekniikkaneuvoston pääsihteeri vuosina 1967–1968. Vuoden 1968 vallankaappauksen jälkeen Kamian työskenteli Unescon tehtävissä ulkomailla vuoteen 1979.

Kamianin teoksista tunnetuin on ensimmäisen ja toisen maailmansodan malilaisista sotilaista kertova *Des tranchées de Verdun à l'église Saint-Bernard* (2001). Hän sai lukuisia kansainvälisiä tunnustuksia ja oli Ranskan maantieteellisen seuran kunniajäsen. Kamian haudattiin valtiollisin menoin presidentti Ibrahim Boubacar Keïtan läsnäollessa.

## Lähteet
Valko-olkamuura

**Valko-olkamuura** (*Akletos melanoceps*) on puumuuriin kuuluva lintulaji. Lajia tavataan Etelä-Amerikasta.

## Koko ja ulkonäkö
Valko-olkamuura voi kasvaa 17&ndash;19 cm pitkäksi. Sukupuolet eroavat toisistaan ulkonäöltään. Valko-olkamuurakoiras on väriltään kauttaaltaan musta lukuun ottamatta valkoista laikkua siipien olkapäissä. Lajin naaraan pää ja rinta ovat mustat ja muutoin se on ruosteenruskea.

## Levinneisyys ja elinympäristö
Valko-olkamuuraa tavataan Kolumbiasta etelään Peruun ja itään Brasilian länsiosiin asti. Lajin elinympäristöä ovat pensaikkoiset ja tiheikköiset metsien reunamaat usein vesien läheisyydessä. Valko-olkamuura liikkuu yksin tai pareittain usein suhteellisen lähellä maata ja liittyy satunnaisesti sekaparviin.  Linnun ravintoa ovat hyönteiset ja se voi seurata muurahaisia.

## Lähteet
Tom Hanén

**Tom Kristian Hanén** (s. 6. kesäkuuta 1969) on suomalainen kontra-amiraali. Hän on toiminut Rajavartiolaitoksen apulaispäällikkönä 1. helmikuuta 2025 alkaen. Sitä ennen hän toimi Rajavartiolaitoksen esikunnan henkilöstöosaston osastopäällikkönä.

Hanén on suorittanut upseerin virkatutkinnon vuonna 1995 ja yleisesikuntaupseerin tutkinnon vuonna 2005. Hän on aiemmin toiminut muun muassa Suomenlahden merivartioston komentajana ja ulkoasiainministeriön rajavalvonta-asiantuntijana.

## Lähteet
Apistogramma eremnopyge

**Apistogramma eremnopyge** on kirjoahventen (Cichlidae) heimoon kuuluva makeissa, pääasiassa trooppisissa vesissä elävä kalalaji.

*Apistogramma eremnopyge* -lajin koiras voi kasvaa korkeintaan 3,4 senttimetrin mittaiseksi ja naaras korkeintaan 2,8 senttimetrin mittaiseksi. Selkäevässä on 16 piikkiruotoa ja seitsemän nivelruotoa, peräevässä kolme piikkiruotoa ja 6–7 nivelruotoa. Pyrstönvarressa on tumma laikku. *Apistogramma eremnopyge* -lajia tavataan ainoastaan Perusta. Kansainvälinen luonnonsuojeluliitto IUCN on luokitellut lajin elinvoimaiseksi.

## Lähteet
Cephalopholis

**Cephalopholis** on meriahventen (Epinephelidae) heimoon kuuluva Atlantin valtamereltä, Intian valtamereltä, indopasifiselta merialueelta ja Tyyneltämereltä tavattava kalasuku. Sen tyyppilaji on riikinkukkomeriahven (*C. argus*). *Cephalopholis*-sukuun luetaan seuraavat 24 lajia:

* *[[Cephalopholis aitha]]* Randall & Heemstra, 1991
* *[[Cephalopholis argus]]* Schneider, 1801 – riikinkukkomeriahven
* *[[Cephalopholis aurantia]]* (Valenciennes, 1828) – kultameriahven
* *[[Cephalopholis boenak]]* (Bloch, 1790) – suklaameriahven (sinijuovameriahven)
* *[[Cephalopholis cruentata]]* (Lacépède, 1802) – silmämeriahven
* *[[Cephalopholis cyanostigma]]* (Valenciennes, 1828) – sinipilkkumeriahven
* *[[Cephalopholis formosa]]* (Shaw, 1812) – sinijuovameriahven
* *[[Cephalopholis fulva]]* (Linnaeus, 1758) – oranssimeriahven
* *[[Cephalopholis hemistiktos]]* (Rüppell, 1830) – ruostemeriahven
* *[[Cephalopholis igarashiensis]]* Katayama, 1957
* *[[Cephalopholis leopardus]]* (Lacépède, 1801) – punasaumameriahven
* *[[Cephalopholis microprion]]* (Bleeker, 1852) – mokkameriahven
* *[[Cephalopholis miniata]]* (Forsskål, 1775) – korallimeriahven
* *[[Cephalopholis nigri]]* (Günther, 1859)
* *[[Cephalopholis nigripinnis]]* (Valenciennes, 1828) 
* *[[Cephalopholis oligosticta]]* Randall & Ben-Tuvia, 1983 – helakkameriahven
* *[[Cephalopholis panamensis]]* (Steindachner, 1876)
* *[[Cephalopholis polleni]]* (Bleeker, 1868) – harlekiinimeriahven
* *[[Cephalopholis polyspila]]* Randall & Satapoomin, 2000 
* *[[Cephalopholis sexmaculata]]* (Rüppell, 1830) – haarameriahven
* *[[Cephalopholis sonnerati]]* (Valenciennes, 1828) – tulimeriahven
* *[[Cephalopholis spiloparaea]]* (Valenciennes, 1828) – mansikkameriahven
* *[[Cephalopholis taeniops]]* (Valenciennes, 1828)
* *[[Cephalopholis urodeta]]* (Forster, 1801) – hehkumeriahven

## Lähteet
* Alempien taksonien suomenkieliset nimet:  
### Viitteet
Stella Gibbons

**Stella Gibbons** (5. tammikuuta 1902 Lontoo – 19. joulukuuta 1989 Lontoo) oli brittiläinen kirjailija. Hänen parodinen debyyttiteoksensa *Cold Comfort Farm* (1932) kuvaa tulevaisuutta “vuoden 1946 brittiläis-nicaragualaisten sotien” jälkeen. Se on myös Gibbonsin tunnetuin teos. Yleisradioyhtiö BBC valitsi sen vuonna 2019 yhdeksi sadasta inspiroivimmista englanninkielisestä romaanista. 

## Teokset
### Romaanit
* *Cold Comfort Farm* (1932) 
* *Bassett* (1934)
* *Enbury Heath* (1935)
* *Miss Linsey and Pa* (1936)
* *Nightingale Wood* (1938) 
* *My American* (1939)
* *The Rich House* (1941)
* *Ticky* (1943)
* *The Bachelor* (1944) 
* *Westwood, or The Gentle Powers* (1946) 
* *The Matchmaker* (1949) 
* *Conference at Cold Comfort Farm* (1949)
* *The Swiss Summer* (1951)
* *Fort of the Bear* (1953)
* *The Shadow of a Sorcerer* (1955)
* *Here Be Dragons* (1956)
* *White Sand and Grey Sand* (1958)
* *A Pink Front Door* (1959)
* *The Weather at Tregulla* (1962)
* *The Wolves Were in the Sledge* (1964)
* *The Charmers* (1965)
* *Starlight* (1967)
* *The Snow Woman* (1968)
* *The Woods in Winter* (1970)
* *Pure Juliet* (2016)
* *The Yellow Houses* (2016)

### Lasten- ja nuortenkirjat
* *The Untidy Gnome* (1935)

### Novellikokoelmat
* *Roaring Tower and other stories* (1937)
* *Christmas at Cold Comfort Farm and other stories* (1940)
* *Beside the Pearly Water* (1954)

### Runokokoelmat
* *The Mountain Beast* (1930)
* *The Priestess and other poems* (1934)
* *The Lowland Venus* (1938)
* *Collected Poems* (1950)

## Lähteet
Max Dittmar

**Max Uno Dittmar** (2. maaliskuuta 1874 Helsinki – 28. elokuuta 1948 Helsinki) oli suomalainen esittelijäneuvos, joka sai hallitusneuvoksen arvonimen.

## Henkilöhistoria
Max Dittmarin vanhemmat olivat kamarineuvos Fredrik Wilhelm Dittmar ja Alvina Matilda Uggla ja puoliso vuodesta  1925 Irma Alida Maria Muhrjàn. Dittmar tuli ylioppilaaksi Savonlinnan lyseosta ja suoritti ylemmän hallintotutkinnon 1901. Hän toimi senaatin talousosaston  virkamiehenä vuodesta 1906, ensin ylimääräisenä kopistina ja vuoteen 1913 ekspeditöörinä ja sitten ylimääräisenä esittelijänä, sekä vuonna 1918 senaatin maataloustoimikunnan kanslistina. Dittmar oli valtioneuvoston kauppa- ja teollisuusministeriön esittelijäsihteeri 1919–1922 ja esittelijäneuvos 1922–1944. Ministeriön merenkulkuasiain toimiston päällikkö hän oli vuodesta 1926. Hallitusneuvoksen arvonimen Dittmar sai vuonna 1938. Hän työskenteli useissa eri valiokunnissa ja toimi eduskunnan juhlamenojen ohjaajana useilla valtiopäivillä.

## Julkaisuja
* *Kokoelma valtion viran ja toimenhaltijoita koskevia lakeja ja asetuksia*, 1929 (myös ruotsiksi)

## Lähteet
Lauttakylän lukio

**Lauttakylän lukio** on Huittisissa sijaitseva toisen asteen oppilaitos. Koulu aloitti toimintansa vuonna 1909 kotikouluna. Sen pohjalta perustettiin Lauttakylän yhteiskoulu vuonna 1920, joka sai toimiluvan vuonna 1921. Ensimmäiset ylioppilaat valmistuivat keväällä 1949. Vuonna 1973 yhteiskoulun toiminta päättyi ja koulusta tuli Lauttakylän lukio. Pellonpuiston peruskoulu käyttää myös lukion tiloja, kuten liikuntasalia. Vuonna 2018 lukiossa opiskeli 195 lukiolaista. Rehtorina on toiminut vuodesta 2006 lähtien Timo Mäkinen. Lukiossa toimii myös aikuislinja.

## Rehtorit
Koulun rehtoreina ovat toimineet:

* 1909–1913 Ida Virtanen 
* 1913–1917 Hilja Tikka 
* 1917–1922 K. A. Kuitti 
* 1922–1925 Lyyli Konsti 
* 1925–1928 V. A. Haila 
* 1928–1930 Harald Högström 
* 1930–1932 Eero Karjalainen 
* 1932–1938 Yrjö Syvälahti

* 1938–1945 Toivo Vahervuo
* 1945–1950 Erkki Nuutinen
* 1950–1973 Olavi Ilola
* 1973–1997 Raimo Alppiranta
* 1997–1998 Ari Huovinen
* 1998–2005 Erkki Yli-Olli
* 2006– Timo Mäkinen

## Entisiä opiskelijoita
* Tellervo Koivisto
* Martti Kaasalainen
* Juhani Keskitalo
* Antti Rintakoski
* Annika Saarikko
* Jani-Matti Salo
* Venla Viitanen

## Katso myös
* Luettelo Suomen lukioista

## Lähteet

## Aiheesta muualla
* Lauttakylän lukion verkkosivut
Folke Woivalin

**Folke Edvin Ossian Woivalin** (s. 14. huhtikuuta 1928 Finström) on ahvenanmaalainen maanviljelijä ja poliitikko.

Woivalin valmistui agrologiksi 1947 ja hän viljeli kotitilaana Åmnäsissä 1951–1984. Woivalin oli Ahvenanmaan maakuntapäivien jäsenenä 1964–1978 sekä maakuntapäivien varapuhemiehenä 1971–1972 ja puhemiehenä 1972–1978. Ahvenanmaan maaneuvoksena Woivalin oli vuosina 1979–1988 ja hän edusti Ahvenanmaata Pohjoismaiden neuvostossa. Woivalin oli lisäksi muun muassa Ålandsbankenin hallintoneuvoston jäsenenä 1977–1997.

## Lähteet
Johan Justander

**Johan Justander** (8. joulukuuta 1713 Lempäälä – 23. joulukuuta 1774 Turku) oli suomalainen tähtitieteilijä ja maanmittari. 

Justanderin vanhemmat olivat Lempäälän kirkkoherra Henrik Justander (1676–1749) ja hänen ensimmäinen puolisonsa Katarina Tolpo. Hän kävi Turun katedraalikoulua 1726–1731 ja pääsi ylioppilaaksi 1731. Justander valmistui filosofian maisteriksi Turun akatemiasta 1745. Hän oli Pikkuvihan aikana maanpaossa Ruotsissa 1742–1744.

Justanderista tuli Turun akatemian matematiikan ja fysiikan dosentti vuonna 1748 ja samalla hän oli Turun tuomiokapitulin varanotaarina vuodesta 1749. Vuonna 1748 perustetun Suomen maanmittauskomission tähtitieteen observaattoriksi Justander tuli vuonna 1753. Komission observaattorina 1748–1753 toiminut Jakob Gadolin oli mitannut kolmioketjun Turusta Ahvenanmaalle ja sieltä edelleen Ruotsin puolelle Grisslehamniin vuosina 1748–1750 ja 1752–1753. Justander jatkoi tämän kolmioketjun mittausta Turusta itään Suomenlahden rannikkoa pitkin aina Helsinkiin saakka jonne hän sai ketjun mitattua 1774. Justander teki deklinaatiomittauksia talvella 1753 Pohjanmaan rannikkokaupungeissa ja 1754 Raumalla ja Uudessakaupungissa. Hän teki havaintoja Jupiterin kuiden pimennyksistä ja välitti tiedot ruotsalaiselle tähtitieteilijälle Per Wilhelm Vargentinille (1717-1783). Justander teki myös meteorologisia havaintoja kahdenkymmenen vuoden ajan. Kun Turun akatemian fysiikan professori Anders Planman oli vuonna 1761 tekemässä Kajaanissa havaintoja Venuksen ylikulusta Justander toimi hänen sijaisenaan. Justander teki samana vuonna myös itse havaintoja Venuksesta. 

Johan Justander oli naimisissa vuodesta 1759 Anna Maria Hernmarckin (k. 1788) kanssa. Heidän poikansa oli tukholmalainen kirjakauppias ja Turun akatemian luonnonhistorian dosentti Johan Gustaf Justander (1764–1833).

## Lähteet
Larissa (nimi)

**Larissa** on naisen etunimi. Se on Laura-nimen venäläinen muunnos. Nimi voi toisaalta pohjautua myös kreikan kielen sanaan *láros*, joka tarkoittaa lokkia.

Digi- ja väestötietoviraston mukaan Larissa on maaliskuuhun 2025 mennessä ollut Suomessa virallisena etunimenä 995 naisella.

## Tunnettuja Larissoja
* Larissa Iapichino (s. 2002), italialainen pituushyppääjä
* Larissa Loyva, kanadalainen laulaja-lauluntekijä
* Larissa de Macedo Machado (s. 1993), *Anitta*, brasilialainen laulaja-lauluntekijä ja näyttelijä
* Larissa Nüsser (s. 2000), alankomaalainen käsipalloilija
* Larissa Reissner, *Larisa Reisner* (1895–1926), venäläinen kirjailija, toimittaja ja vallankumouksellinen bolševikki
* Larissa Sansour (s. 1973), palestiinalainen kuvataiteilija
* Larissa Wilson (s. 1989), englantilainen näyttelijä

## Kuvitteellisia Larissoja
* Larissa, nymfi kreikkalaisessa mytologiassa
* Larissa ”Lara” Fjodorovna Antipova, hahmo *[[Tohtori Živago]]* -romaanissa ja siihen pohjautuvassa elokuvassa

## Lähteet

## Aiheesta muualla
* Etunimien taivutus: Larissa (Kotimaisten kielten keskuksen verkkojulkaisu)
Richard Björkstén

**Richard Björkstén** (5. tammikuuta 1872 Lappeenranta – 17. tammikuuta 1968 Helsinki) oli apteekkari, joka sai ensimmäisenä Suomessa apteekkineuvoksen arvonimen, vuonna 1938.

Björkstén meni apteekkialalle heti koulunsa päätettyään vuonna 1889, mutta suoritti farmaseuttitutkinnon 1892 ja valmistui proviisoriksi 1898. Valmistuttuaan hän työskenteli apteekissa Karhulassa vuoteen 1900 ja oli Yliopiston Apteekin vuokraaja vuoteen 1910. Kemian assistenttina hän toimi  lyhyen aikaa syksyllä 1910 ja sitten 1911–1917 lääkintöhallituksen apteekkitarkastajana. Saatuaan uuden XIV eli Kallion apteekin apteekkioikeudet Helsingissä 1915 Björkstén avasi apteekin 1918. Apteekkineuvos Björksténillä oli useita farmasia-alan ja muita luottamustehtäviä. Björksténin puoliso oli Elna Maria Emilia Dahlström.

## Lähteet
Luettelo Pokémon-sarjan Johton ja Sinnoh’n alueiden rintamapäälliköistä

Tämä on **luettelo** Pokémon-peli- ja animesarjan **rintamapäälliköistä** () **Johton ja Sinnoh’n alueilla**. Taistelurintama () on peleissä *[[Pokémon Diamond ja Pearl]]* sekä *[[Pokémon HeartGold ja SoulSilver|HeartGold ja SoulSilver]]* Johton ja Sinnoh’n alueilla sijaitseva haaste, jossa on voitettava viisi rintamapäällikköä, erityisen voimakasta kouluttajaa, näiden omissa ottelulaitoksissa. Voiton merkkinä kouluttaja saa rintamapäälliköltä yhden muistopainatuksena () tunnetun valokuvan.

## Tornijohtaja Palmer
**Palmer** () tunnetaan **[[Torni|Tornijohtajana]]** () johtamansa ottelupaikkan, Ottelutornin (), mukaan. Hän on peleissä ensimmäinen haastettava rintamapäällikkö. Palmer on myös Barryn (joka on *Diamondissa ja Pearlissa* pelaajan kilpakumppani) isä.

Palmer on rintamapäälliköistä ainut, joka on esiintynyt myös animessa. Hän esiintyi ensin jaksossa *Mystinen matka historiaan!*, kun Ash Ketchum, Dawn ja Brock saapuivat Dawnin ja Barryn kotikaupunkiin Twinleaf Towniin. Seuraavassa jaksossa, *Haasteellinen vastustaja!*, he osallistuvat Festivaaliotteluhaasteeseen, jonka voittaja pääsisi näytösotteluun Palmeria vastaan. Ash voittaa turnauksen mutta hän ja Pikachu häviävät ottelun Palmeria ja tämän Rhyperioria vastaan.

## Tehtaanjohtaja Thornton
**Thornton** () tunnetaan **[[Tehdas|Tehtaanjohtajana]]** () johtamansa ottelupaikan, Ottelutehtaan (), mukaan. Hän on peleissä toinen haastettava rintamapäällikkö. Hän on hyvin älykäs ja väittää keksineensä laitteen, jolla voi analysoida vastustajan pokémonit.

## Pelihallitähti Dahlia
**Dahlia** () tunnetaan **[[Pelihalli|Pelihallitähtenä]]** () johtamansa ottelupaikan, Ottelupelihallin (), mukaan. Hän on peleissä kolmas haastettava rintamapäällikkö. Hän on hyvin muotitietoinen ja ihailee myös Kanton ja Hoennin rintamapäälliköihin kuuluvan Fantinan tanssityyliä.

## Linnapalvelija Darach
**Darach** () tunnetaan **[[Linna|Linnapalvelijana]]** () johtamansa ottelupaikan, Ottelulinnan (), mukaan. Hän on peleissä neljäs haastettava rintamapäällikkö. Hän toimii rintamapäällikkönä linnan todellisen omistajan, Caitlinin, käskystä.

## Halliemäntä Argenta
**Argenta** () tunnetaan **[[Halli|Halliemäntänä]]** () johtamansa ottelupaikan, Otteluhallin (), mukaan. Hän on peleissä viides haastettava rintamapäällikkö. Käsikonsolipeleissä hänet pääsee haastamaan vasta 50 peräkkäisen voiton jälkeen, kun taas muut rintamapäälliköt voi haastaa jo 21 peräkkäisen voiton jälkeen.

## Aiheesta muualla
* Johton ja Sinnoh’n alueiden rintamapäälliköt - Bulbapedia
Ulysses Kay

**Ulysses Simpson Kay** (7. tammikuuta 1917 Tucson, Arizona – 20. toukokuuta 1995 Englewood, New Jersey) oli yhdysvaltalainen säveltäjä. Hän oli merkittävä uusklassistisen suuntauksen edustaja.

Kay oli King Oliverin sisaruksen poika. Hän aloitti jazzin soittamisen saksofonilla lapsena, mutta siirtyi sitten pianon, viulun ja sävellyksen pariin. Hän sai kandidaatinarvon Arizonan yliopistosta vuonna 1938 ja maisterinarvon Eastman School of Musicista vuonna 1940. Lisäksi hän opiskeli Yalen yliopistossa (opettajanaan Paul Hindemith), Columbian yliopistossa ja Berkshire Music Centerissä. Toisen maailmansodan jälkeen Kay asettui New Yorkiin. Vuosina 1968–1988 hän toimi musiikin professorina New Yorkin kaupunginyliopiston Lehman Collegessa. Kayn kuolema 78-vuotiaana liittyi Parkinsonin tautiin.

Kayn teoksia ovat muiden muassa *Song of Jeremiah* (kantaatti, 1945), *Suite for Strings* (1947), *Concerto* (1948), *Symphony* (1967) ja *Southern Harmony* (orkesterille, 1975). Hän sävelsi myös viisi oopperaa: *The Boor* (1955), *The Juggler of Our Lady* (1956), *The Capitoline Venus* (1970), *Jubilee* (1976) ja *Frederick Douglass* (1991). Useista elokuvista, joihin Kay sävelsi musiikin, ensimmäinen oli *[[The Quiet One]]* (1948). Säveltäjä teki myös elokuvamusiikkiinsa pohjautuvan orkesterisarjan. 

## Lähteet
Berat Djimsiti

**Berat Ridvan Djimsiti** (s. 19. helmikuuta 1993 Zürich, Sveitsi) on sveitsiläis-albanialainen jalkapalloilija, pelipaikaltaan puolustaja. Albaniassa hänen sukunimensä kirjoitetaan muodossa Gjimshiti. Hän edustaa Italian Serie A:ssa pelaavaa Atalantaa.

Djimsiti nousi FC Zürichin junioreista edustusjoukkueeseen kaudella 2011–2012 ja pelasi seuraavasta kaudesta alkaen vakiokokoonpanossa. Hän pelasi viiden kauden aikana Sveitsin Superliigassa 110 ottelua ja teki niissä viisi maalia. Tammikuussa 2016 hän siirtyi italialaisseura Atalantaan. Kauden 2016–2017 hän pelasi lainalla Serie B:ssä Avellinon joukkueessa ja kauden 2017–2018 Serie A:ssa Beneventon joukkueessa. Kaudesta 2018–2019 alkaen hän on saanut enemmän peliaikaa myös Atalantassa. Hän on pelannut Serie A:ssa kaikkiaan 214 ottelua ja tehnyt niissä neljä maalia. Mestarien liigassa hän on pelannut Atalantassa 19 ottelua. Eurooppa-liigassa hän on pelannut Zürichissä viisi ottelua ja tehnyt yhden maalin sekä Atalantassa 15 ottelua, joissa on viimeistellyt kolme maalia.

Djimsiti pelasi Sveitsin nuorisomaajoukkueissa. Aikuisten maaotteluissa hän on edustanut Albanian maajoukkuetta, jossa hän pelasi ensimmäisen kerran EM-karsintaotteluissa syyskuussa 2015. Hän teki toistaiseksi ainoan maaottelumaalinsa neljännessä maaottelussaan lokakuussa 2015 EM-karsinnassa Armeniaa vastaan. Albania selviytyi EM-kilpailuihin mutta Djimsitiä ei valittu joukkueeseen. Huhtikuun 2024 loppuun mennessä Djimsiti on pelannut 56 maaottelua. Otteluista 12 on ollut MM-karsintaotteluita, 19 EM-karsintaotteluita ja 12 Kansojen liigan otteluita.

## Lähteet
Robin Gosens

**Robin Everardus Gosens** (s. 5. heinäkuuta 1994 Emmerich am Rhein) on saksalainen jalkapalloilija, pelipaikaltaan useimmiten vasen laitapuolustaja. Hän edustaa Saksan Bundesliigassa pelaavaa Union Berliniä.

Gosens syntyi alankomaalaiselle isälle ja saksalaiselle äidille Eltenissä maiden välisellä rajalla. Pelattuaan ensin paikallisissa juniorijoukkueissa Gosens siirtyi alankomaalaisen Vitessen akatemiaan mutta aloitti liigauransa lainasopimuksella samassa maassa Dordrechtin joukkueessa tammikuussa 2014 ja jatkoi seurassa myös kauden 2014–2015 joukkueen noustua Eredivisieen. Kaudet 2015–2017 hän edusti Eredivisiessä Heracles Almeloa. Kesällä 2017 hän siirtyi italialaisseura Atalantaan, jossa hän pelasi neljän ja puolen kauden aikana 121 Serie A -ottelua ja teki 25 maalia. Mestarien liigassa hän pelasi kaudella 2019–2020 kahdeksan ottelua ja teki yhden maalin. Kaudella 2020–2021 hän pelasi seitsemän Mestarien liigan ottelua ja teki niissä yhden maalin. Kaudella 2021–2022 hän pelasi kaksi Mestarien liigan ottelua ja teki yhden maalin. Eurooppa-liigassa hän pelasi kolme ottelua ja teki yhden maalin kaudella 2017–2018.

Gosens siirtyi lainalle Serie A:n Interiin tammikuussa 2022 ja siirto vakinaistettiin 27,4 miljoonan euron siirtosummalla kesällä 2022. Hän pelasi Interissä puolentoista vuoden aikana 39 Serie A -ottelua ja teki kolme maalia. Hän voitti Italian cupin 2022 ja 2023. Mestarien liigassa hän pelasi 11 ottelussa kaudella 2022–2023. Avauskokoonpanossa hän oli kolme kertaa, ja tuli myös tappiollisessa loppuottelussa vaihdosta kentälle. Hän siirtyi Bundesliigan Union Berliniin 13 miljoonalla eurolla elokuussa 2023. Talvitaukoon mennessä hän on pelannut 13 bundesliigaottelua ja tehnyt neljä maalia. Mestarien liigassa hän on pelannut kuusi ottelua ja tehnyt yhden maalin.

Gosens pelasi Saksan maajoukkueessa ensimmäisen kerran syyskuussa 2020 Kansojen liigan otteluissa Espanjaa ja Sveitsiä vastaan kieltäydyttään ensin kutsusta Alankomaiden maajoukkueeseen. Hän on pelannut kesäkuun 28. päivään 2021 mennessä kymmenen maaottelua. Ensimmäisen maajoukkuemaalinsa hän teki kesäkuussa 2021 ystävyysottelussa Latviaa vastaan Saksan voittaessa 7–1. Toisen maalinsa hän teki vajaat kaksi viikkoa myöhemmin EM-kilpailujen toisessa alkulohko-ottelussa Portugalia vastaan.

## Lähteet